Document ID: 31994D0448

Komisjoni otsus,
20. juuni 1994,
milles sätestatakse Uus-Meremaalt pärit kala- ja akvakultuuritoodete impordi eritingimused
(94/448/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle artikli 11 lõiget 1,
ning arvestades, et:
rühm komisjoni eksperte on teinud Uus-Meremaale kontrollkäigu, et kontrollida ühendusse saadetavate kalatoodete tootmis-, ladustamis- ja lähetustingimusi;
kalatoodete tervishoiukontrolli ja -järelevalvet käsitlevate Uus-Meremaa õigusaktide sätteid võib käsitada samaväärsetena direktiivi 91/493/EMÜ sätetega;
Uus-Meremaa põllumajandus- ja kalandusministeerium on võimeline tõhusalt kontrollima toimivate õigusaktide kohaldamist;
direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama samuti näidissertifikaadi määratlust ning sertifikaadi koostamisel kasutatavat keelt (kasutatavaid keeli) ja sellele alla kirjutama volitatud isiku kvalifikatsiooni käsitlevaid miinimumnõudeid;
direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ja päritoluettevõtte loanumber;
direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete loetelu; kõnealune loetelu tuleb koostada põllumajandus- ja kalandusministeeriumi poolt komisjonile esitatud teabe põhjal; seepärast peab põllumajandus- ja kalandusministeerium tagama vastavate direktiivi 91/493/EMÜ artikli 11 lõike 4 sätete järgimise;
põllumajandus- ja kalandusministeerium on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud ettevõtete heakskiitmist käsitlevate nõuetega samaväärsete nõuete täitmise kohta;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Põllumajandus- ja kalandusministeerium on Uus-Meremaa pädev asutus, mis kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.
Artikkel 2
Uus-Meremaalt pärit kala- ja akvakultuuritooted peavad vastama järgmistele tingimustele:
1) igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele;
2) tooted peavad olema pärit käesoleva otsuse B lisas loetletud heakskiidetud ettevõtetest;
3) välja arvatud pakendamata külmutatud kalatoodete puhul, mis on nähtud ette konservide tootmiseks, peab kõikidele pakenditele olema märgitud kustumatult sõna "Uus-Meremaa" ja päritoluettevõtte loanumber.
Artikkel 3
1. Artikli 2 lõikes 1 nimetatud sertifikaadid tuleb koostada vähemalt ühes selle liikmesriigi ametlikest keeltest, kus toimub kontrollimine.
2. Sertifikaatidel peab olema põllumajandus- ja kalandusministeeriumi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Käesolevat otsust kohaldatakse alates 1. septembrist 1994.
Artikkel 5
Käesolev otsus on adresseeritud liikmesriikidele.
Brüssel, 20. juuni 1994

Labels: 3
18
6